text: Mads og Mads skal levere toppræstation, hvis guldet skal hjem
  30 april 2017 kl. 08.59
  De forsvarende europamestre i badminton herredouble Mads Conrad-Petersen og makkeren Mads Pieler Kolding får svært ved at forsvare EM-titlen i søndagens finale.
  Over middag skal Mads Conrad-Petersen fra Askov og makkeren Mads Pieler Kolding forsvare deres EM-titel, når de går på banen.
  Men det bliver ikke let. Modstanderen er trænings-makkerparret, Mathias Boe og Carsten Mogensen, som lige er vendt hjem fra Singapore, hvor de har leveret et topresultat i en skarp konkurrence.
  - De er favoritterne, så vi skal spille rigtig godt for at slå dem, siger Mads Conrad-Petersen til TV SYD.
  Men han tror dog stadig, at han og makkeren har en chance for at vinde.
  - Det bliver svært. Deres bundniveau ligger højt, men når vi spiller vores bedste, er vi bedre end dem, siger Mads Conrad-Petersen.
  De to konkurrerende makkerpar træner til daglig sammen. Men det betyder ikke, at man er flinke ved hinanden på banen.
  - Når vi går på banen, er vi konkurrenter. Der spiller vi for at vinde. Men vi respekterer hinanden, og ønsker selvfølgelig hinanden tillykke bagefter, siger Mads Conrad Petersen.
  
  